Між іншым, эрмітаж — не адзіны аб’ект у Заслаўі, які пазбавіўся статусу гісторыка-культурнай каштоўнасці. Са старых драўляных дамкоў міжваеннай пары ў цэнтры гарадка таксама не так даўно паздымалі ахоўныя шыльды. Хаця яшчэ параўнальна нядаўна ў іх планавалі зрабіць музейныя экспазіцыі, прысвечаныя гісторыі памежнага некалі горада, які — разам з ужо “польскім” Ракавам — да 1939 года лічыўся сталіцай кантрабандыстаў і шпіёнаў.